Súradnice: 49°19′45″S 21°43′55″V﻿ / ﻿49,3293°S 21,7320°V﻿ / 49.3293; 21.7320

**Miroľa** je obec na Slovensku v okrese Svidník.

Polohopis
---------

Miroľa je horská obec v severnej časti Nízkych Beskýd - v Laboreckej vrchovine - v pramennej oblasti Mlynského potoka, prítoku Chotčianky. Nadmorská výška v strede obce je 382 m n. m. a v chotári 350 – 500 m n. m.

Mierne členitý povrch chotára je na treťohornom flyši. Prevláda súvislý les s porastom buka.

Obec patrila do Šarišskej župy a okresu Svidník. Po vzniku Československa do Prešovského kraja a okresu Svidník. V roku 1960 pri novom územnosprávnom členení a vznikom Východoslovenského kraja bola súčasťou Bardejovského okresu. Od roku 1968 už patri do okresu Svidník. 

Rozloha obce Miroľa je 611 ha.

Symboly obce
------------

### Erb

V modrom štíte na zelenej pažiti zlatý prirodzený strom so štíhlym kmeňom a guľovitou korunou, sprevádzaný dvoma striebornými odvrátenými bocianmi v zlatej zbroji.

Tento erb bol prijatý uznesením obecného zastupiteľstva dňa 10. marca 2006, č. OZ – 52/2006 a je zapísaný v heraldickom registri Slovenskej republiky pod signatúrou M – 128/2006.

Súčasná heraldická kompozícia zobrazuje prírodné močaristé okolia obce, podľa odtlačku pečatidla obce z roku 1868. 

Autormi erbu sú Peter Kónya, Leon Sokolovský a Sergej Pančák. 

### Vlajka

Vlajka obce pozostáva zo šiestich pozdĺžnych pruhov vo farbách bielej (1/6), žltej (1/6) bielej (1/6) zelenej (1/6), modrej (1/6) a zelenej (1/6). Vlajka má pomer strán 2 : 3 a ukončená je tromi cípmi, t. j. dvoma zastrihmi, siahajúcimi do tretiny jej listu.

Názov
-----

**Vývin názvu obce**

* 1572 – *Felsso Psztrina*
* 1618 - *Felsö Psztrina* alias *Mirolya*
* 1773, 1808 - *Mirolya*, *Mirola*
* 1786, 1863-1902 - *Mirolya*
* 1907-1913 - *Mérfalva*
* 1920 - *Miroľa*

Dejiny
------

Severná časť obce Miroľa.
Pravoslávna cerkev
Obec je doložená v historických dokumentoch v roku 1572 ako *Felsso Psztrina*. Patrila panstvu Makovica. V rokoch 1713 – 1714 bola obec úplne opustená. Obyvatelia boli roľníci, zaoberali sa chovom dobytka a prácou v lesoch. 

V roku 1787 mala obec 25 domov a 188 obyvateľov, v roku 1828 mala 27 domov a 221 obyvateľov. V roku 1940 30 domov a 180 obyvateľov.

Katastrom obce prechádzala medzinárodná strategická cesta Jozefínka, ktorá bola súčasťou transkontinentálneho ťahu spájajúceho Baltské more so Stredozemným morom. 

V polovici 19. storočia tu bolo veľké vysťahovalectvo. Do roku 1914 tu pracovala parná píla.

V čase prvej svetovej vojny (október-november) rakúsko-uhorské vojska vypálili obec. Bola zničená aj píla, ktorá svoju činnosť už neobnovila. Za I. ČSR sa mnohí obyvatelia vysťahovali. 

Na miestnom cintoríne v 20. rokoch 20. storočia bolo zriadené vojenské pohrebisko s dvomi hrobmi v ktorých boli uložené ostatky 6 vojakov Rakúsko-Uhorskej cisársko-kráľovskej armády a Cárskej ruskej armády. Identita vojakov je neznáma. O vojenské pohrebisko v medzivojnovom období sa starala Žandárska stanica v obci Krajná Poľana. V súčasnosti nie je známa ani poloha vojenských hrobov.V roku 1932 došlo k demonštráciám proti exekúciám. 

Počas Karpatsko-duklianskej operácie v októbri 1944 obec bola značné poškodená, obyvatelia obce boli evakuovaní. Obec bola oslobodená 25. novembra 1944. 

V roku 2004 v obci žilo 81 obyvateľov v 36 domoch.

Časť obyvateľov pracovala v priemyselných podnikoch vo Svidníku a Košiciach. Pôdu obrábali súkromne hospodáriaci roľníci.

Obyvateľstvo
------------

V obci Miroľa sa v 90. rokoch 20. storočia nachádzali najčastejšie priezviská týchto rodín: 

BARTKO; BLANÁR; BĽACHA; BUCHOVECKÝ; CUPÁK; ČIŽMAR; ČIŽMAŘ; ČOBIRKA; DZAMA; GOGOR; GUNDZÍK; HOJDA; CHOMA; KACAN; KOSTELNÍK; KUREČKO; MIHALIŠIN; MICHALIŠIN; PETREK; PETRÍK; SENAJ; TKAČ; VARCHOLÍK; VODILA; ZAPOTOCKÁ.

Kultúra a zaujímavosti
----------------------

### Pamiatky

* Gréckokatolícky chrám Ochrany presvätej Bohorodičky, drevená trojpriestorová stavba s pravouhlým ukončením presbytéria a predstavanou vežou, z roku 1746. Vznikol na mieste staršieho chrámu z konca 17. storočia. Poškodený bol počas druhej svetovej vojny v roku 1944, obnovou prešiel v roku 1945. Ide o chrám tzv. lemkovského typu, hmota chrámu sa skladá tradične z troch častí, presbytéria, širšej štvorcovej lode a babinca, nad ktorým sa vypína veža. Konštrukcia stavby je zrubová na kamennej podmurovke, konštrukcia veže je stĺpová. Vstup do chrámu je cez predsieň zo západnej strany. V interiéri sa nachádza štvoretážový ikonostas z polovice 18. storočia. Jeho horná časť s ikonami apoštolov a prorokov je z konca 18. storočia. Vrch ikonostasu je ukončený tabuľovou ikonou Ukrižovania, kde pod krížom možno pozorovať Bohorodičku a sv. evanjelistu Jána. V lodi nájdeme vzácnu ikonu Zosnutia Presvätej Bohorodičky zo 17. storočia. Celý ikonostas bol v 70. rokoch 20. storočia reštaurovaný. Fasády sú členené vertikálne kladenými doskami s lištami. Strechy sú ukončené dvojstupňovými stanovými strechami pokrytými šindľom s cibuľami s kovanými železnými krížmi. Veža je ukončená barokovou helmicou s laternou s šindľovou cibuľou. Z pôvodného dreveného oplotenia ostala iba brána.

* Chrám Ochrany presvätej BohorodičkyChrám Ochrany presvätej Bohorodičky
* 
* 
* Detail vežíDetail veží
* Vstupná bránaVstupná brána

### Zaujímavosti

#### Miroľská slatina

Tabuľa informujúca o miroľskej prírodnej rezevácii
*Bližšie informácie v hlavnom článku: Miroľská slatina*
V obci sa nachádza štátna prírodná rezervácia Miroľská slatina vyhlásená v roku 1980 o rozlohe 9 600 m² so vzácnou slanomilnou vegetáciou a výskytom suchopýru širokolistého.

Chránené územie je ukážkou vzácnych lúčnych a slatinných spoločenstiev, ktoré sa v okrese Svidník nachádzajú iba v tejto lokalite. V nej dominujú ostrice, páperník širokolistý, na najmokrejších častiach vachta trojlistá a iné, zákonom chránené rastliny.

Referencie
----------

1. ↑   *Registre obnovenej evidencie pozemkov* [online]. Bratislava: ÚGKK SR, [cit. 2011-12-31]. Dostupné online.
2. ↑   *Počet obyvateľov podľa pohlavia – obce (ročne)* [online]. Bratislava: Štatistický úrad SR, rev. 2023-04-03, [cit. 2023-04-12]. Dostupné online.
3. ↑   *Voľby do orgánov samosprávy obcí 2022 : Zoznam zvolených starostov* [online]. Bratislava: Štatistický úrad SR, 2022-10-30. Dostupné online.
4. ↑   *Register nehnuteľných národných kultúrnych pamiatok* [online]. Pamiatkový úrad Slovenskej republiky. Dostupné online.
5. ↑   *Drevený chrám, Miroľa* [online]. Severovýchod Slovenska. Dostupné online.

Iné projekty
------------

Commons
* Spolupracuj na Commons Commons ponúka multimediálne súbory na tému **Miroľa**

| * z
* d
* u
Obce okresu Svidník (2 + 66) |
| --- |
| Mestá | 
* Giraltovce
* Svidník

 |
| Ostatné obce | 
* Belejovce
* Beňadikovce
* Bodružal
* Cernina
* Cigla
* Dlhoňa
* Dobroslava
* Dubová
* Dukovce
* Fijaš
* Havranec
* Hrabovčík
* Hunkovce
* Jurkova Voľa
* Kalnište
* Kapišová
* Kečkovce
* Kobylnice
* Korejovce
* Kračúnovce
* Krajná Bystrá
* Krajná Poľana
* Krajná Porúbka
* Krajné Čierno
* Kružlová
* Kuková
* Kurimka
* Ladomirová
* Lúčka
* Lužany pri Topli
* Matovce
* Medvedie
* Mestisko
* Mičakovce
* Miroľa
* Mlynárovce
* Nižná Jedľová
* Nižná Pisaná
* Nižný Komárnik
* Nižný Mirošov
* Nižný Orlík
* Nová Polianka
* Okrúhle
* Príkra
* Pstriná
* Radoma
* Rakovčík
* Rovné
* Roztoky
* Soboš
* Stročín
* Svidnička
* Šarbov
* Šarišský Štiavnik
* Šemetkovce
* Štefurov
* Vagrinec
* Valkovce
* Vápeník
* Vyšná Jedľová
* Vyšná Pisaná
* Vyšný Komárnik
* Vyšný Mirošov
* Vyšný Orlík
* Železník
* Želmanovce

 |

Autoritné údaje: * SNK: 85545